ഗോപാലിക അന്തർജനം

നമ്പൂതിരി സമുദായത്തിൽ നിന്ന് അറബി അദ്ധ്യാപികയാകുന്ന ആദ്യത്തെ  സ്ത്രീയാണ് ഗോപാലിക അന്തർജനം എന്നറിയപ്പെടുന്ന ബി.ടി.എൻ ഗോപാലിക.

ജീവിതരേഖ
പഴഞ്ഞി ഭട്ടി തെക്കേടത്ത് ഇല്ലത്ത് നീലകണ്ഠൻ നമ്പൂതിരിയുടെയും ലീല അന്തർജനത്തിന്റെയും മകളായി ജനനം. പത്താം ക്ലാസ് പാസായ ശേഷം കുന്നംകുളത്തെ ട്യൂട്ടോറിയൽ കോളേജിൽ നിന്ന് അറബി ഭാഷ പഠിച്ചു തുടങ്ങിയ ഗോപാലിക അന്തർജനം പിന്നീട് അധ്യയനത്തിനുള്ള യോഗ്യതയായ അഫ്‌ദലുൽ ഉലമ കരസ്ഥമാക്കി. 1982 ൽ മലപ്പുറം ജില്ലയിലെ പാണ്ടിക്കാട് എൽ.പി.സ്‌കൂളിൽ അറബി അധ്യാപികയായി നിയമനം ലഭിച്ചെങ്കിലും ടീച്ചർ അറബി പഠിപ്പിക്കുന്നത് ശരിയായ രീതിയിലല്ലെന്ന് പറഞ്ഞ് ചിലർ രംഗത്തെത്തിയതോടെ, വിദ്യാഭ്യാസ വകുപ്പ് അധികൃതർ ഉച്ചാരണ ശുദ്ധി പരിശോധിച്ച് അനുകൂല റിപ്പോർട്ട് നൽകിയിട്ടു പോലും ജോലി നഷ്ടപ്പെട്ടു. കോടതിയിൽ നിന്നും അനുകൂല വിധി ഉണ്ടായിട്ടും നാല് വർഷത്തിന് ശേഷം ഇ.കെ.നായനാർ മന്ത്രിസഭ ഇറക്കിയ പ്രത്യേക ഉത്തരവിലൂടെയാണ് ജോലി തിരിച്ചുകിട്ടുന്നത്. പെരിന്തൽമണ്ണക്കടുത്ത് മേലാറ്റൂരിലെ ചെമ്മാണിയോട് ജി.എൽ.പി. സ്കൂളിൽ നിന്ന് 2016 മാർച്ച് 31 ന് വിരമിച്ചു.

കുടുംബം
ചെമ്മാണിയോട് പനയൂർമന നാരായണൻ  നമ്പൂതിരിയാണ് ഭർത്താവ്. സനിൽകുമാർ, അനില എന്നിവർ മക്കൾ.

പുരസ്കാരങ്ങളും അംഗീകാരങ്ങളും
ലോക അറബി ഭാഷാദിനാചരണത്തിന്റെ ഭാഗമായി ശാന്തപുരം അൽ ജാമിഅ അൽ ഇസ്ലാമിയ 'ഫാക്വൽറ്റി ഓഫ് ലാംഗ്വേജ്' സംഘടിപ്പിച്ച അന്താരാഷ്ട്ര സെമിനാറിൽ ടീച്ചറെ ആദരിച്ചിരുന്നു. യോഗക്ഷേമസഭ പാലക്കാട് ജില്ലാ കമ്മിറ്റിയും ചെമ്മാണിയോട് ഡിഎഫ്സി ക്ലബ്ബും ആദരിച്ചിട്ടുണ്ട്.
സിനിമ
1993 ൽ പുറത്തിറങ്ങിയ നാരായം എന്ന മലയാളം സിനിമ ഗോപാലിക ടീച്ചറുടെ കഥയും പോരാട്ടവും അടിസ്ഥാനമാക്കിയുള്ളതാണ്. ശശിശങ്കർ സംവിധാനം ചെയ്ത ആ ചിത്രത്തിന് സാമൂഹ്യപ്രമേയത്തിന് ദേശീയ അവാർഡും ലഭിച്ചിരുന്നു.

അവലംബം